Eyþór Arnalds , oddviti Sjálfstæðisflokksins í borgarstjórn Reykjavíkur : Veðrið er oft vinsælt umræðuefni á mannamótum , en hefur á síðustu árum fengið vaxandi keppinaut ; umferðina í Reykjavík . Þó höfuðborgin okkar sé með þeim fámennari hefur stjórnendum borgarinnar tekist að gera umferðina að vaxandi vandamáli . Í stað skynsamlegra lausna sem liggja fyrir eru væntingar bundnar við eina lausn ; borgarlínu . Eitt dæmi um það sem bæta má er ljósastýring . Í þeim bransa eins og öðrum tæknigeirum hefur orðið snjallvæðing . Í flestum borgum er notast við sjálfvirkar stýringar með hreyfiskynjurum . Kerfin ná fram „ grænni bylgju “ svo bílarnir komist sem greiðasta leið . Í Reykjavík er þessu öðru vísi farið . Við erum enn með ljósastýringar sem stjórnast af klukku og nýtum lítið þær tækniframfarir sem hafa orðið á síðustu áratugum . Hér eru svo sett upp umferðarljós í tengslum við byggingaframkvæmdir . Á þessum stöðum bíða bílar oft við rauð ljós þó engin sé að nota þau grænu . Í sumum tilfellum lenda menn á röð rauðra ljósa og hefur vinnuvikan heldur lengst vegna tafanna . Fyrir átta árum síðan töldu borgaryfirvöld að draga myndi úr umferð einkabíla . Hið þveröfuga gerðist . Í stað þess að greiða úr umferðinni hefur verið þrengt að henni . Í stað þess að bæta umferðarstýringu með grænni bylgju , hafa rauðu ljósin logað . Allt var þetta gert til að minnka hlutfall ferða með einkabílum en það hefur heldur hækkað . Umferðartafirnar bitna nefnilega á öllum ferðamátum , líka strætó . Leysum umferðarvandann Það þarf að taka upp nýjar áherslur í umferðarmálum í Reykjavík . Vera leiðandi í snjöllum lausnum , en ekki leiðandi í umferðartöfum . Skipulagið er á rangri braut þar sem stofnunum fjölgar áfram í miðbænum og umferðin liggur áfram með þunga í vestur á morgnanna og austur síðdegis . Ekkert hefur verið gert í að skipuleggja Keldnalandið sem er hagkvæmt svæði sem gæti létt á umferðinni . Það viljum við gera . Við viljum snjalllausnir eins og við þekkjum erlendis frá . Það þarf ekki að finna upp hjólið í þeim efnum . Greinin birtist í Fréttablaðinu 7. janúar 2019 .